Faritra eto Madagasikara
Ny faritra eto Madagasikara dia fizaràna ny tanim-pirenena malagasy izay neritreretin' ny mpamolavola ny lalàmpanorenana sy ny lalàna fehizoro momba izany ho vondrom-paritra itsinjaram-pahefana lehibe noho ny kaominina sy kely noho ny faritany sady fari-piadidiana ara-pitantanan-draharaham-panjakana izay miisa telo amby roapolo (raha roa amby roapolo izany tamin' ny fiantombohany).  

Ireo no lasa fizaràna voalohany ny tanim-pirenena malagasy tamin' ny fanafoanana ny maha vondrom-paritra ny faritany enina tamin' ny volana Ôktôbra 2009 ary ny namoronana ny faritra eto Madagasikara tamin' ny alalan' ny lalàna faha-2004-001. Tamin' ny fanovana ny lalàmpanorenana tamin' ny taona 2010 dia lasa fizaràna ao amin' ny faritany, izay naverina ho vondrom-paritra itsinjaram-pahefana, indray ny faritra. Ny lalàna faha-2014-020 tamin' ny taona 2014 dia nilazalaza amin' ny antsipiriany ny amin' ny vondrom-paritra misy eto Madagasikara (ny faritany sy ny faritra ary ny kaominina). Araka ny lalàmpanorenan' i Madagasikara tamin' ny taona 2010 dia anisan' ny vondrom-paritra itsinjaram-pahefana sady faritra ara-pitantanan-draharaham-panjakana ao amin' ny sehatry ny fanapariaham-pahefana ny faritra satria mifehy koa ny lehiben' ny distrika sy ny lehiben' ny sampan-draharaham-panjakana ny lehiben' ny faritra.

Fandaminana

Ny voalazan' ny lalàmpanorenena sy ny lalàna 
Araka ny voalazan' ny lalàmpanorenana malagasy sy ny lalàna fehizoro momba ny vondrom-paritra na ny faritra manokana eto Madagasikara dia misy fahefana roa ny ao amin' ny fitantanana ny faritra, dia ny Filankevitra sy ny Birao mpanatanteraka. Ny Filankevitra ao amin' ny faritra dia tokony ahitana mpanolotsaina voafidy izay tarihin' ny filoha nofidin' izy ireo, fa ny Birao mpanatanteraka kosa dia tarihin' ny lehiben' ny faritra izay olom-boafidy ihany koa sady misolo tena ny Governemanta eo amin' ny faritra iadidiany.

Ny zava-misy 
Tsy tanteraka hatrany ny voalazan' ny lalàmpanorenana na ny lalàna fehizoro tandrify izany, hatramin' ny namoronana ny faritra, ny amin' ny tokony hifidianana ny lehiben' ny faritra. Ankehitriny dia tendren' ny filohan' ny Repoblika mivantana ny lehiben' ny faritra izay atao hoe governora ankehitriny. Tsy voatsangana ny Filankevitra izay tokony hisahana ny fanapahan-kevitra sy handany ny tetibola ary hanaramaso  ny asan' ny Birao mpanatanteraka. Ny kaominina ihany ankehitriny no mahafeno ny fepetra maha vondrom-paritra itsinjaram-pahefana azy.

Ny faritra isam-paritany 
Toy izao ny fitsinjaran' ireo faritra ireo isam-paritany:

Faritra ao amin' ny Faritanin' Antsiranana 
Misy faritra roa ny ao amin'ny Faritanin' Antsiranana, ka ireto avy izy ireo:

 Faritra Diana
 Faritra Sava

Faritra ao amin' ny Faritanin' i Mahajanga 
Misy faritra efatra ny ao amin' ny Faritanin' i Mahajanga, ka ireto avy izy ireo:

 Faritra Boeny
 Faritra Betsiboka
 Faritra Melaky
 Faritra Sofia

Faritra ao amin' ny Faritanin' Antananarivo 
Misy faritra efatra ny ao amin' ny Faritanin' Antananarivo, ka ireto avy izy ireo:

 Faritra Itasy
 Faritra Analamanga
 Faritra Bongolava
 Faritra Vakinankaratra

Faritra ao amin' ny Faritanin' i Toamasina 
Misy faritra telo ny ao amin' ny Faritanin' i Toamasina, ka ireto avy izy ireo:

 Faritra Alaotra-Mangoro
 Faritra Ambatosoa
 Faritra Analanjirofo
 Faritra Atsinanana

Faritra ao amin' ny Faritanin' i Fianarantsoa 
Misy faritra dimy ny ao amin' ny Faritanin' i Fianarantsoa, ka ireto avy izy ireo:

 Faritra Atsimo-Atsinanana
 Faritra Amoron'i Mania
 Faritra Ihorombe
 Faritra Matsiatra Ambony
 Faritra Vatovavy
 Faritra Fitovinany

Faritra ao amin' ny Faritanin' i Toliara 
Misy faritra efatra ny ao amin' ny Faritanin' i Toliara, ka ireto avy izy ireo:

 Faritra Atsimo-Andrefana
 Faritra Anosy
 Faritra Androy
 Faritra Menabe

Ny faritra 22 eto Madagasikara

Fifidianana 
Natao tamin' ny 16 Martsa 2008 ny fifidianana ny filan-kevitry ny faritra voalohany.
Madagasikara

Jereo koa 

 Tantaran' i Madagasikara
 Governemanta malagasy
 Pôlitika eto Madagasikara
 Faritany eto Madagasikara
 Distrika eto Madagasikara
 Kaominina eto Madagasikara
 Jeôgrafian' i Madagasikara
 Vondrom-paritra
 Fitsinjaram-pahefana
 Fanapariaham-pahefana
 Lalàmpanorenan' i Madagasikara
 Fitsinjaràn' ny tanim-pirenen' i Madagasikara

Rohy ivelany 
Lahatsoratra samihafa

 "Communes et régions à Madagascar, De nouveaux acteurs dans la gestion locale de l'environnement", cairn.info
 "Lois annotées sur la décentralisation", fes.de
 "Maroantsetra – Mananara : La création de la 24ème région adoptée en Conseil des ministres", midi-madagasikara.mg
 "Gouverneur de région : du provisoire permanent", madagascar-tribune.com 

Didy aman-dalàna
 "Loi n°2004-001 relative aux Régions" (pdf), faolex.fao.org
 "Loi n°2014-020 du 27 septembre 2014 Relative aux ressources des Collectivités territoriales décentralisées, aux modalités d’élections, ainsi qu’à l’organisation, au fonctionnement et aux attributions de leurs organes .", ceni-madagascar.mg
 "Loi organique n° 2014-018 du 12 septembre 2014 régissant les compétences, les modalités d’organisation et de fonctionnement des Collectivités territoriales décentralisées, ainsi que celles de la gestion de leurs propres affaires.", dgfag.mg
 "Loi n°2014-021 relative à la représentation de l’Etat" (pdf), droit-afrique.com
 "Loi n°2015-002 complétant l’annexe n°01 de la loi n° 2014-020 du 27 septembre 2014 relative aux ressources des Collectivités territoriales décentralisées, aux modalités d’élections, ainsi qu’à l’organisation, au fonctionnement et aux attributions de leurs organes .", ceni-madagascar.mg
 "Loi n° 2021-012 modifiant l’annexe n° 01 de la Loi n° 2014-020 du 27 septembre 2014, modifiée et complétée par la Loi n° 2018-011 du 11 juillet 2018, relative aux ressources des Collectivités Territoriales Décentralisées, aux modalités d’élections, ainsi qu’à l’organisation, au fonctionnement et aux attributions de leurs organes" (pdf), assemblee-nationale.mg